钦定古今图书集成/理学汇编/文学典/第005卷 > 彭乘墨客挥犀 > 《李格非论文》
## 钦定古今图书集成/理学汇编/文学典/第005卷 > 彭乘墨客挥犀 > 《李格非论文》

李格非善论文章，尝曰：“诸葛孔明《出师表》，李令伯《陈
情表》，陶渊明《归来引》，皆沛然如肝肺中流出，殊不见
有斧凿痕。是数君子在后汉之末、两晋之间，初未尝
以文章名世，而其词意超迈如此。吾是以知文章以
气为主，气以诚为主。”故老杜谓之诗史者，其大过人
在诚实耳。诚实著见，学者多不晓。如玉川子《醉归》诗
曰：“昨夜村饮归，健倒三四五。摩挲青莓苔，莫嗔惊著
汝。”王荆公尝用其意作扇子诗曰：“玉斧修成宝月团，
月边仍有女乘鸾。青冥风露非人世，鬓乱钗横特地
寒。”